b'\n_START_ARTICLE_\nNaujoji Granados karalyst\xc4\x97\n_START_SECTION_\nKolonijin\xc4\x97 istorija\n_START_PARAGRAPH_\n1514 m. ispanai \xc5\xa1iose vietov\xc4\x97se pirm\xc4\x85kart \xc4\xafk\xc5\xabr\xc4\x97 nuolatines gyvenvietes. 1525 m. liepos 29 d. konkistadorui Rodrigui de Bastidui \xc4\xafk\xc5\xabrus Santa Mart\xc4\x85, o 1533 m. \xe2\x80\x93 Kartachen\xc4\x85, Ispanija \xc4\xaftvirtino pakran\xc4\x8di\xc5\xb3 kontrol\xc4\x99 ir gal\xc4\x97jo prad\xc4\x97ti ekspansij\xc4\x85 \xc4\xaf \xc5\xbeemyno gilum\xc4\x85. Konkistadoras Gonsalas de Kesada kolonizavo didel\xc4\x99 regiono dal\xc4\xaf, jud\xc4\x97damas palei Magdalenos up\xc4\x99 tolyn \xc4\xaf Andus ir nugal\xc4\x97j\xc4\x99s muisk\xc5\xb3 gentis bei 1538 m. \xc4\xafk\xc5\xabr\xc4\x99s Santa F\xc3\xa9 de Bogot\xc3\xa1 (dabartin\xc4\x97 Bogota). Jis ir pavadino \xc5\xa1ias teritorijas, \xe2\x80\x9eNauj\xc4\x85ja Granados karalyste\xe2\x80\x9c (isp. El nuevo reino de Granada) pagal Granados karalyst\xc4\x99, iki 1492 m. gyvavusi\xc4\x85 Ispanijos pietuose._NEWLINE_Siekiant \xc4\xafkurti civilin\xc4\x99 Naujosios Granados vald\xc5\xbei\xc4\x85, 1548\xe2\x80\x931549 m. Santa F\xc3\xa9 de Bogot\xc3\xa1 buvo \xc4\xafsteigta audiencija, institucija, atliekanti vykdomosios ir teismin\xc4\x97s vald\xc5\xbeios funkcijas. Santa Fe de Bogotos karali\xc5\xa1koji audiencija (isp. Real Audiencia de Santa Fe de Bogot\xc3\xa1) pilnai sutapo su karalyst\xc4\x97s teritorija. Tiesa, i\xc5\xa1 prad\xc5\xbei\xc5\xb3 (iki pat 1564 m.) audiencija netur\xc4\x97jo savo prezidento._NEWLINE_I\xc5\xa1 prad\xc5\xbei\xc5\xb3 audiencija ir karalyst\xc4\x97 buvo tiesiogiai priklausomos nuo Ispanijos kar\xc5\xabnos. Ta\xc4\x8diau atliekant administracines reformas, 1564 m. Naujoji Granada tapo Peru vicekaralyst\xc4\x97s administraciniu vienetu, turin\xc4\x8diu savo gubernatori\xc5\xb3 ir tapo viena i\xc5\xa1 jos audiencij\xc5\xb3. Nuo tada gubernatorius formaliai buvo priklausomas nuo Peru vicekaraliaus Limoje._NEWLINE_D\xc4\x97l sud\xc4\x97tingo ir l\xc4\x97to apsikeitimo informacija tarp dviej\xc5\xb3 sostini\xc5\xb3, karalyst\xc4\x97 vyst\xc4\x97si gana atskirai nuo Peru vicekaralyst\xc4\x97s. Tod\xc4\x97l 1717 m. i\xc5\xa1 trij\xc5\xb3 \xc5\xa1iauriausi\xc5\xb3 vicekaralyst\xc4\x97s audiencij\xc5\xb3 (vadovaujant Naujajai Granadai) buvo suformuota nepriklausoma Naujosios Granados vicekaralyst\xc4\x97.'